**Dua və İbadət Həyatı**

Həzrət Bəhaullahın, Həzrət Babın, Həzrət Əbdül-Bəhanın Yazılarından, Şövqi Əfəndi və Ümumdünya Ədalət Evinin məktublarından çıxarışlar məcmuəsi

Ümumdünya Ədalət Evinin Tədqiqat Departamenti tərəfindən hazırlanmışdır

Fevral 2019

Duanın gücü səh. 2

Allahla ünsiyyət səh. 4

Duanın ruhu və forması səh. 6

Təfəkkür etməyin rolu səh. 8

Dua, təfəkkür və hərəkət səh. 10

Namazlar səh. 11

İcmanın ruhani xarakteri səh. 14

Digər mühakimələr səh. 17

Dua və şəfa səh. 17

Əzbərləməyin vacibliyi səh. 18

Bizim duamızın obyekti səh. 18

Əlavə parçalar səh. 20

**Duanın gücü**

Səni and verirəm... mənim namazımı atəşə çevir ki, Sənin Camalını görməkdən məni məhrum edən pərdələri yandırsın və nura çevir ki, məni Sənin Vüsal dənizinə yönəltsin.

(Həzrət Bəhaullah, Bəhai duaları, Böyük namaz, 2014) **[1]**

Allahın ağzından çıxan hər bir kəlməyə elə bir qüvvə əta edilmişdir ki, hər bir insan bədəninə yeni həyat bəxş edər, əgər siz arifərdənsinizsə, bunu bilin.

(Həzrət Bəhaullah, Yazılarından Seçmələr, LXXIV) **[2]**

Allahın ayələrindən sənə yetişənləri, ey Mənim bəndəm, Ona yaxın kəslərin tərənnümü ilə oxu, qoy nəğmələrinin şirinliyi sənin öz qəlbini alovlandırsın və bütün insanların ürəyini cəzb etsin. Bir kəs Allahın nazil etdiyi ayələri öz hücrəsində təklikdə belə oxusa, Qüdrətlinin gəzərgi mələkləri onun dodaqlarının söylədiyi sözlərin ətrini hər yana yayar və bununla da bütün mömin könüllər yerindən oynar. O, əvvəlcə onların təsirindən bixəbər ola bilər, lakin ona inayət edilmiş mərhəmətin gücü gec-tez onun ruhuna öz təsirini göstərər. İlahi Vəhyin sirləri qüdrət və hikmət Məşriqi olan Kəsin İradəsinin gücü ilə belə müəyyən olunmuşdur.

(Həzrət Bəhaullah, Yazılarından Seçmələr, CXXXVI) **[3]**

Əgər sən əbədi həyat arzulayırsansa, səmavi rayihələri nəfəsinə çək; əgər sən daimi həyat istəyirsənsə, Allahın Sözünün sığınacağında sakin ol.

(Həzrət Əbdül-Bəha, fars dilindən tərcümə edilmiş bir Lövhdən) **[4]**

Allahın Sözü ilahi baharın həyatverici nəsimlərinə bənzədilə bilər. Ruhani ahəngdə oxunanda bu həyat nəfəsi bəxş edir və həqiqi nicat əta edir. O, pak torpaqdan gülüstan yetirir, bütün dünyanın üzərinə müşk ətri əsintisini yayır.

(Həzrət Əbdül-Bəha, fars dilindən tərcümə edilmiş bir Lövhdən) **[5]**

Əgər nazil edilmiş dualardan hər hansı birini oxusan, Allaha üz tutub Ondan yardım istəsən və sədaqət və coşqu ilə yalvarsan, sənin ehtiyacına cavab veriləcəkdir.

(Həzrət Əbdül-Bəha, fars dilindən tərcümə edilmiş bir Lövhdən) **[6]**

… Dünya üçün belə nəhəng missiyanı onlara həvalə edən Kəs gözləyir və səbirlə gözləyir ki, Onun İlahi Üzümlüyündə çalışanlar ürəklərini dua və yalvarışla Qüdrət Sahibinə çevirsinlər, o yardım və rəhbərliyi istəsinlər ki, bu dünya üçün Onun İlahi Planını yerinə yetirməyə onları ancaq O qabil edə bilər.

(Şövqi Əfəndi tərəfindən Pasadena, Kaliforniya, Bəhai icmasına yazılmış 7 yanvar 1923-cü il tarixli məktubdan) **[7]**

Əgər siz Həzrət Bəhaullah və Həzrət Əbdül-Bəhanın bəyanlarını təmənnasızlıq və diqqətlə oxusanız, üzərində düşünsəniz, əvvəllər sizə məlum olmayan həqiqətləri aşkar edəcək və dünyanın böyük mütəfəkkirlərini çaşdıran problemlərə bəsirət əldə edəcəksiniz.

(Şövqi Əfəndinin əl yazısı ilə, onun adından fərdi bir inanana yazılmış 30 yanvar 1925-ci il tarixli məktuba əlavə) **[8]**

Ona görə də Əmrin Vəlisi sizin dua etməyinizi, Qüdrət Sahibinə yalvarmağınızı arzu edir ki, O, fəzlindən sizə bolluqla versin; ki bununla sizin ruhani enerjiniz canlansın və Əmrin hər bir səmimi və həqiqi ardıcılını canlandıran, saxlayan və möhkəmləndirən ruhla daha çox dolasınız.

(Şövqi Əfəndinin adından fərdi inanana yazılmış 13 mart 1934-cü il tarixli məktubdan) **[9]**

O, sizi bir daha əmin etmək istəyir ki, sizin ruhani inkişafınız üçün Müqəddəs Məqamlarda dua edəcəkdir. Allahın gücü bizim xarakterimizi tamamilə dəyişə və əvvəlki halımıza heç bənzəməyən varlıqlara çevirə bilər. Dua və yalvarışla, Həzrət Bəhaullahın nazil etdiyi ilahi qanunlara itaət etməklə və Onun Əmrinə getdikcə daha çox xidmət etməklə biz özümüzü dəyişə bilərik.

(Şövqi Əfəndinin adından bir fərdi inanana yazılmış 22 noyabr 1941-ci il tarixli məktubdan) **[10]**

Hamımızın bildiyimiz kimi, inananlar çalışıb şəxsi həyatlarında və davranışlarında elə bir nümunə qoymalıdırlar ki, başqaları insan xarakterini islah edən Əmri qəbul etməyə sövq olunsunlar. Lakin əfsus ki, heç də hər kəs asanlıqla və sürətlə öz üzərində qələbəyə nail ola bilmir. Yeni və ya köhnə olsun, hər bir inanan başa düşməlidir ki, Əmr bizi yenidən yaratmaq üçün ruhani gücə – əgər o gücün bizə təsir etməsi üçün səy qoysaq – malikdir və bu mənada, ən böyük kömək məhz duadır. Biz xarakterimizdəki uğursuzluqları aşmaqda bizə yardım etməsi üçün Həzrət Bəhaullaha yalvarmalıyıq və özümüzə hakim olmaq üçün iradə gücümüzü də işlətməliyik.

(Şövqi Əfəndinin adından bir fərdi inanana yazılmış 27 yanvar 1945-ci il tarixli məktubdan) **[11]**

O təklif edir ki, hamınız xüsusi dualar edəsiniz ki, təbliğ etmək üçün Allah sizə həssas ruhlar göndərsin. Dua açılmaz görünən qapıları açır!

(Şövqi Əfəndinin adından bir fərdi inanana yazılmış 28 iyun 1945-ci il tarixli məktubdan) **[12]**

O təklif edir ki, siz gündəlik Həzrət Bəhaullaha dua edəsiniz ki, Onun Müjdəsinə həssas olan ruhu sizinlə görüşdürsün. Duanın gücü çox böyükdür və ilahi təyidləri cəzb edir.

(Şövqi Əfəndinin adından bir fərdi inanana yazılmış 30 sentyabr 1951-ci il tarixli məktubdan) **[13]**

Bu nurlu dövrün Qoşa Günəşləri bizə bunu öyrətmişlər: Dua ruhun öz Yaradanı ilə birbaşa və vasitəçi olmadan ən mühüm ruhani söhbətidir. O ruhun həyatını bəsləyən ruhani bir qidadır. Səhər şehi kimi, o, ürəyə təravət gətirir və onu inadcıl nəfsin bağlılıqlarından təmizləyərək paklaşdırır. O bir oddur ki, pərdələri yandırır və bir işıqdır ki, Qüdrət Sahibi ilə vüsal dənizinə aparır. Ruhun sonsuz qabiliyyətlərinin inkişafı və Allahın nemətlərinin cəzb olunması onun keyfiyyətindən asılıdır, amma duanın uzadılması arzu olunan deyil.

(Ümumdünya Ədalət Evi, İran bəhailərinə ünvanlanmış 18 dekabr 2014-cü il tarixli məktubdan) **[14]**

**Allahla ünsiyyət**

Allahın ayələrini hər səhər və axşam söyləyin. Onları oxumayan kəs Allahın Əhdinə və Misaqına vəfa etməmişdir, bu Gün bu müqəddəs ayələrdən üz döndərən kəs isə əbədiyyət boyu Allahdan üz döndərənlərdəndir. Ey Mənim bəndələrim, hamınız bir nəfər kimi Allahdan qorxun. Ayələri çox oxumağınızla və ya gecə-gündüz çoxlu mömin hərəkətlərinizlə qürrələnməyin; zira kimsə bircə ayəni sevinc və nəşə ilə oxuyarsa, bu Əzəmətli və Qəyyum Allahın bütün Müqəddəs Kitablarını yorğun halda oxumasından daha yaxşıdır. Müqəddəs ayələri o ölçüdə oxuyun ki, yorulmayasınız və tükənməyəsiniz. Ruhlarınızı yoracaq və əzəcək şeylərlə deyil, yüngülləşdirəcək və yüksəldəcək şeylərlə yükləyin ki, onlar İlahi ayələrin qanadlarında Onun aşkar əlamətlər Məşriqinə uçsunlar; bu sizi Allaha yaxınlaşdırar, kaş dərk edərdiniz.

(Həzrət Bəhaullah, Kitabi-Əqdəs, par. 149) **[15]**

Mənim qulağımı təmizlə ki, ey mənim Rəbbim, Sənə göndərilmiş ayələri eşidə bilim, ürəyimi Səni tanımağın işığı ilə nurlandır, dilimi aç ki, Səni zikr edə bilsin və tərifini oxusun. Sənin qüdrətinə and olsun, ey mənim Allahım! Mənim qəlbim Səndən başqa kimsəyə bağlanmayıb, ürəyim isə Sənin Özündən başqa kimsəni axtarmır.

(Həzrət Bəhaullahın dua və meditasiyaları, 84) **[16]**

Özünü İxtiyar Sahibinin Camalını səhər ertə zikr etməklə məşğul et və dan yerində Onunla ünsiyyət axtar. Ey Əli! Məni zikr etmək insanların ruhuna şəfaverici dərman, ürəklərinə işıqdır.

(Həzrət Bəhaullah, fars dilindən tərcümə olunmuş bir Lövhdən) **[17]**

Mən Sənə şükür edirəm, ey atəşini mənim qəlbimdə yandıran və Nurunun şüalarını mənim ürəyimə salan Kəs, çünki bəndələrinə Özünün ən müqəddəs və ali dilinlə, ən uca və qiymətli nitqinlə Səni necə zikr etməyi öyrətdin, Sənə necə yalvarmağın yollarını açdın. Sənin iznin olmasa, Sənin qüdrətini və əzəmətini ifadə etməyə kim cəsarət edərdi; Sənin əmrin olmasa, xilqət səltənətində Sənin razılıq yollarını hansı insan açardı?

(Həzrət Bəhaullahın dua və meditasiyaları, 175) **[18]**

Mənim namazımı, Ey mənim Rəbbim, dirilik kövsəri eylə ki, mən onunla Sənin səltənətin durduqca yaşayım və Sənin bütün aləmlərində Səni zikr eyləyim.

(Həzrət Bəhaullahın dua və meditasiyaları, 183) **[19]**

Ey nur oğlu! Məndən başqasını unut və Mənim ruhumla ünsiyyətdə ol. Bu Mənim Əmrimin cövhəridir, ona tərəf dön.

(Həzrət Bəhaullah, Gizli Kəlamlar, Ərəbcə, № 16) **[20]**

Ey izzət oğlu! Müqəddəslik yolunda çevik ol və Mənimlə ünsiyyət göylərinə qədəm qoy, ürəyini ruhun cilası ilə təmizlə və Ən Yüksək dərgaha doğru tələs.

(Həzrət Bəhaullah, Gizli Kəlamlar, Farsca, № 8) **[21]**

Şanlısan Sən, Sən Özündən başqa hər kəsin vəsfindən ucasan, çünki Sənin məziyyətlərini layiqincə mədh etmək yaxud Sənin Zatının batini mahiyyətini dərk etmək insan idrakının fövqündədir. Sənin izzətindən çox uzaqdır ki, yaratdıqların Səni vəsf etsinlər ya Özündən başqa kimsə nə vaxtsa Səni tanısın. Mən Səni tanımışam, Ey mənim Allahım, çünki Sən Özünü mənə tanıtmısan, əgər Sən özünü mənə açmasaydın, mən Səni tanımazdım. Məni özünə çağırdığın üçün Sənə ibadət edirəm, zira Sənin çağırışların olmasaydı, mən Sənə ibadət etməzdim.

(Həzrət Bab, Yazılarından Seçmələr, (Bəhai Dünya Mərkəzi, 1978), səh. 203) **[22]**

Allahın zikri güllərə və sünbüllərə təravət və lətafət bəxş edən yağış və şeh kimidir, onların ətir, rayihə və təzə-tər zəriflik əldə etməsinə səbəb olur. “Və sən yer üzünü quraq və cansız görürsən. Biz ona yağış göndərəndə o hərəkətə gəlir və qabarır, cürbəcür gözəl bitkilər bitirir”.[[1]](#footnote-2) Elə isə, gecə-gündüz Allahı tərif etməyə və şanını ucaltmağa çalış ki, sonsuz təravət və gözəlliyə yetişəsən.

(Həzrət Əbdül-Bəha, fars dilindən tərcümə olunmuş bir Lövhdən) **[23]**

Bəndə gərək Allaha dua edib yardım istəsin, Onun köməyi üçün yalvarsın və iltimas etsin. Bəndəliyin məqamına belə yaraşır, Rəbb isə istədiyi kimi, Özünün sonsuz hikmətinə uyğun olaraq təqdir buyuracaq.

(Həzrət Əbdül-Bəha, ərəb dilindən tərcümə edilmiş bir Lövhdən) **[24]**

Həmd olsun Allaha, sənin ürəyin Allahın zikri ilə məşğuldur, qəlbin Allahın müjdələri ilə sevinir və sən duaya qərq olmusan. Dua haləti ən yaxşı halətdir, çünki insan onda Allahla ünsiyyət edir. Dua, həqiqətən, həyat bəxş edir, xüsusən də, özəl bir şəraitdə, gecə yarısı, o zaman ki, insan gündəlik qayğılardan azad olur.

(Həzrət Əbdül-Bəha, Yazılarından Seçmələr, № 172) **[25]**

Biz hər şeydən, dünyanın insanlarından ayrılmaqla və yalnız Allaha üz tutmaqla o halətə yetişməyə çalışmalıyıq. Bu vəziyyətə çatmaq insandan müəyyən səy tələb edəcəkdir, o bunun üçün işləməli, bunun üçün çalışmalıdır. Biz buna düşünməklə, maddi şeylər üçün az, ruhani şeylər üçün daha çox qayğılanmaqla nail ola bilərik. Birindən nə qədər uzaqlaşırıqsa, o birinə o qədər yaxınlaşırıq.

Seçim bizimdir. Bizim ruhani qavrayışımız, bizim batini gözümüz açılmalıdır ki, Allahın ruhunun əlamət və izlərini hər şeydə görə bilək. Hər şey bizə Ruhun işığını əks etdirə bilər.

(“Bəhaullah və Yeni Era”da istinad edilən sitatda Həzrət Əbdül-Bəhanın sözləri) **[26]**

Həqiqətən bil, gərək zəif Güclüyə yalvarsın, nemət axtarana yaraşır ki, Şanlı Kəramətlidən diləsin. Bir kəs Rəbbinə yalvaranda Ona üz tutur və Onun dəryasından nemət istəyir, bu yalvarış onun ürəyinə işıq, gözünə nur, ruhuna həyat, varlığına ucalıq gətirir.

(“Bəhaullah və Yeni Era”da istinad edilən sitatda Həzrət Əbdül-Bəhanın sözləri) **[27]**

Ən ülvi duada insanlar Allahdan və ya cəhənnəmdən qorxduğuna, yaxud da nemət və ya cənnətə yetişəcəyinə ümid etdiyinə görə deyil, yalnız Allaha məhəbbət xatirinə dua edirlər... İnsan bir insana vurularkən öz sevgilisinin adını anmaması mümkün deyil. İlahi eşqə yetişəndə Onun Adını çəkmək istəyindən özünü saxlamaq ondan da çətindir... Ruhaniyyətə yetişmiş insan Allahı zikr etməkdən başqa heç bir şeydə həzz tapmaz.

(“Bəhaullah və Yeni Era”da istinad edilən sitatda Həzrət Əbdül-Bəhanın sözləri) **[28]**

Biz bütün ürəyimizlə Allaha tərəf dönəndə və Onun adını çağıranda, bir ruhani bağ yaranır ki, biz onunla ilahi təsirin kanalına çevrilirik.

(Şövqi Əfəndinin adından bir fərdi inanana yazılmış 19 oktyabr 1925-ci il tarixli məktubdan) **[29]**

**Duanın ruhu və forması**

Ən qəbul olunan dua son dərəcə ruhaniyyət və işıqlı ruhla edilən duadır; onun uzadılmasını Allah sevməmişdir və sevmir. Dua nə qədər inqita və paklıqla olarsa, Allahın hüzurunda o qədər qəbuldur.

(Həzrət Bab, Yazılarından Seçmələr, səh. 78) **[30]**

İbadət anlarında təklikdə dua etməyin hökm edilməsinin səbəbi budur ki, sən diqqətini ən yaxşı şəkildə Allahın zikrinə verəsən, ürəyin hər vaxt Onun Ruhu ilə cana gəlsin, Məhbubdan pərdə ilə ayrılmasın. Qoy sənin ürəyin Uca İzzət Zirvəsinə, ünsiyyətin Mərkəz Nöqtəsinə köklənməyincə dilin boşuna dillənməsin. Beləliklə, əgər sən Qiyamət Günündə yaşamış olsan, ürəyinin güzgüsü Həqiqət günəşi olan Kəsə tərəf dönəcək; Onun nuru parlayan kimi şəfəqləri dərhal sənin ürəyində əks olunacaqdır. Zira bütün xeyirlərin Mənbəyi Odur, hər şey Ona dönür. Lakin əgər sən təfəkkür edərək özünə dönəndə O zühur etsə, Onun adını Özü nazil etdiyi kimi zikr etməyincə onun sənə faydası olmayacaq. Zira gələcək Zühurda Allahın Zikri məhz həmin Kəsdir, halbuki sənin indi etdiyin ibadət Bəyan Nöqtəsi tərəfindən əmr edilmişdir, lakin Qiyamət Günündə şəfəq saçacaq Kəs Bəyan Nöqtəsində həkk edilmiş batini gerçəkliyin Zühurudur – bir Zühur ki, ondan öncə gələndən daha qüdrətlidir, sonsuz dərəcədə qüdrətlidir.

(Həzrət Bab, Yazılarından Seçmələr, səh. 93-94) **[31]**

Namazdan başqa digər dualara gəldikdə, əgər bu, xoş və təsirli bir təranə ilə oxunarsa, bu ən məqbulu olardı.

(Həzrət Əbdül-Bəha, fars dilindən tərcümə olunmuş Lövhdən) **[32]**

İstər namaz, istərsə də başqa dualar olsun, Bəhai dualarının edilməsini səciyyələndirən sadəlik saxlanmalıdır. Sərtlik və rituallardan ciddi surətdə qaçılmalıdır.

(Şövqi Əfəndinin əl yazısı ilə, onun adından bir fərdə yazılmış 30 oktyabr 1936-cı il tarixli məktubdan) **[33]**

Həzrət Əbdül-Bəha bir dəfə buyurdu: “İbadət edən inqita etmiş ruhla, şərtsiz iradə təslimiyyəti ilə, cəmləşmiş diqqət və ruhani atəşlə dua etməlidir... Ürəyin özəyinə toxunmayan qeyri-iradi, formal duanın heç bir faydası yoxdur”.

(Şövqi Əfəndinin adından bir fərdi inanana yazılmış 19 oktyabr 1925-ci il tarixli məktubdan) **[34]**

Lövhlərin Məbəddə oxunması ilə bağlı, Şövqi Əfəndi bu cəhətdən bütün ibadət məsələlərində sərtlik və eynicürlüyün bütün formalarından qaçmaqda dostları təkidlə təşviq etməyi arzu edir. Şərq dilində duaların səsləndirilməsi və avazla oxunmasına heç bir etiraz yoxdur, amma Məbədin zalında hər hansı ibadət zamanı bu cür formada dua etməkdə də bir öhdəlik yoxdur. Bu nə tələb olunur, nə də qadağan edilir. Həmişə yadda saxlanılmalı olan vacib şey budur ki, müəyyən xüsusi namazlardan başqa istər Məbəddə, istərsə də başqa yerdə ibadət məsələlərində Həzrət Bəhaullah bizə heç bir ciddi və xüsusi qaydalar verməmişdir. Dua mahiyyətcə insanla Allah arasında bir ünsiyyətdir və bu cür olmaqla da bütün ayini forma və düsturların fövqündədir.

(Şövqi Əfəndinin adından bir fərdi inanana yazılmış 15 iyun 1935-ci il tarixli məktubdan) **[35]**

Gündəlik dualar – namazlar istisna olmaqla – inananların seçdikləri istənilən formada və üsulda oxuna bilər. Bu cür dualarda eynicürlük heç bir vəchlə dostlara təlqin edilməməlidir. İbadət edən tamamilə azad buraxılmalıdır ki, istədiyi kimi dua etsin.

(Şövqi Əfəndinin adından bir fərdi inanana yazılmış 6 iyul 1935-ci il tarixli məktubdan) **[36]**

Sizin ruhani təcrübələrinizlə bağlı, Əmrin Vəlisi onları bölüşməyi çox istərdi. Lakin o sizi təkidlə təşviq edir ki, dua və təfəkkür saatlarında Həzrət Bəhaullahın və Sərkər Ağanın izhar etdikləri sözlərdən istifadə edib oxuyasınız.

(Şövqi Əfəndinin adından bir fərdi inanana yazılmış 6 dekabr 1935-ci il tarixli məktubdan) **[37]**

Əsl ibadət edən, dua edərkən, Allahın onun arzu və istəklərini yerinə yetirməsindən daha çox onları tənzimləməyi və İlahi İradəyə uyğun etməyi istəməyə səy qoymalıdır. Ancaq belə bir münasibətlə insan duanın verə biləcəyi daxili sülh və qaneçilik hissi əldə edər.

(Şövqi Əfəndinin adından bir fərdi inanana yazılmış 26 oktyabr 1938-ci il tarixli məktubdan) **[38]**

O hesab edir ki, duanın vacibliyi və gücü üzərində, o cümlədən, İsmi-Əzəmin istifadəsinə daha çox vurğu edilməli, lakin hədd aşılmamalıdır. Əslində məhz sözlərin arxasındakı ruh vacibdir.

(Şövqi Əfəndinin adından bir fərdi inanana yazılmış 16 mart 1946-cı il tarixli məktubdan) **[39]**

Gündəlik duaları hər kəs özü üçün oxumalıdır, ucadan, yaxud sükutla, fərqi yoxdur. Cənazə namazından başqa camaat namazı yoxdur. Biz görüşlərimizdə şəfa və digər duaları oxuyuruq, lakin gündəlik dualar şəxsi öhdəlikdir, belə ki, kiminsə dua oxuması heç də tamamilə özünün oxumağınla eyni şey deyildir.

(Şövqi Əfəndinin adından bir fərdi inanana yazılmış 31 yanvar 1949-cu il tarixli məktubdan) **[40]**

Duada gizli olan güc, o, hər hansı bir qorxu və imtiyazdan kənar, görüntü yaratmaq və mövhumatdan azad olmaqla Allaha məhəbbətdən qaynaqlananda aşkara çıxır. O, düşüncə və təfəkkür etməyə yardım edən səmimi və pak bir ürəklə edilməlidir ki, əqli qabiliyyət onun təsirindən işıqlansın. Bu cür dua sözlərin hüdudunu aşacaq və sadəcə səsləri aşıb keçəcək. Onun təranəsinin şirinliyi ürəkləri fərəhləndirməli və sevindirməli, dünyəvi meyilləri səmavi sifətlərə çevirərək və insanlığa təmənnasız xidmətə ruhlandıraraq Sözün nüfuzedici gücünü artırmalıdır.

(Ümumdünya Ədalət Evi, İran bəhailərinə ünvanlanmış 18 dekabr 2014-cü il tarixli məktubdan) **[41]**

**Təfəkkür etməyin rolu**

Sənə nazil etdiklərimiz üzərində təfəkkür et ki, Rəbbin və bütün aləmlərin Rəbbi Allahın məqsədini aça biləsən. Bu sözlərdə İlahi Hikmətin sirləri saxlanılır.

(Həzrət Bəhaullah, Yazılarından Seçmələr, LXXIX) **[42]**

Həzrət Bəhaullah buyurur ki, hər bir təzahürdə [Allahdan] bir əlamət var: əqlin əlaməti təfəkkür etməkdir, təfəkkürün əlaməti sükutdur, zira insan üçün iki şeyi eyni zamanda etmək mümkün deyil – o həm danışa, həm də təfəkkür edə bilməz.

Bu aksiomatik bir faktdır ki, siz təfəkkür edəndə öz ruhunuzla danışırsınız. Ağlınızın o halətində siz ruhunuza müəyyən suallar verirsiniz, ruhunuz isə cavab verir: işıq düşür və gerçəklik üzə çıxır.

Təfəkkür qabiliyyəti olmayan heç bir varlığa siz “insan” adı qoya bilməzsiniz; bunsuz o sadəcə bir heyvan olardı, vəhşi heyvanlardan da aşağı olardı.

Təfəkkür qabiliyyəti ilə insan əbədi həyata yetişir; bunun vasitəsilə o Müqəddəs Ruhun nəfəsini alır – Ruhun bəxşişi düşüncə və təfəkkürdə verilir.

İnsanın ruhu təfəkkür zamanı aydınlanır və möhkəmlənir; bunun vasitəsilə insanın heç nə bilmədiyi işlər onun gözləri qarşısında açılır. Onun vasitəsilə o, İlahi ilham alır, onun vasitəsilə o səmavi qida alır.

Təfəkkür sirlərin qapısını açmağın bir açarıdır. İnsan o halətdə özünü təcrid edir: o halətdə insan özünü bütün Zahiri predmetlərdən ayırır; o subyektiv halda insan ruhani həyat dəryasına qərq olur və “özündə şeylərin” mahiyyətindəki sirləri aça bilər. Bunu izah etmək üçün iki cür gözə malik olan insan təsəvvür edin; batini gözün gücü istifadə ediləndə zahiri göz görə bilmir.

Bu təfəkkür qabiliyyəti insanı heyvan aləmindən ayırır, şeylərin mahiyyətinə varır, insanla Allah arasında rabitə yaradır.

Bu qabiliyyət görünməz aləmdən elm və sənətləri üzə çıxarır. Təfəkkür qabiliyyəti ilə ixtiralar mümkün olur, nəhəng təşəbbüslər həyata keçirilir; bununla hökumətlər rəvan işləyir. Bu qabiliyyətin vasitəsilə insan Allahın Mələkutunun özünə belə daxil olur.

Bununla belə, bəzi fikirlərin insana faydası yoxdur; onlar dənizdə boşuna döyən dalğalar kimidir. Lakin təfəkkür qabiliyyəti daxili nura batırsa və ilahi sifətlərlə səciyyələnirsə, nəticə təsdiqlənəcək.

Təfəkkür qabiliyyəti güzgüyə bənzəyir; əgər siz onu dünyəvi şeylərin qarşısında qoysanız, o onları əks etdirəcək. Ona görə də əgər insan ruhu yer üzü şeylərini düşünürsə, onda elə bunlar barədə də fikirlər gələcəkdir.

Lakin əgər siz ruhunuzun güzgüsünü səmaya döndərsəniz, səmavi ulduzlar və Həqiqət Günəşinin şüaları sizin ürəyinizdə əks olunacaq və Mələkutun məziyyətlərini əldə edəcəksiniz.

Ona görə də gəlin bu qabiliyyəti düzgün istiqamətləndirək – onu yer üzündəki şeylərə tərəf deyil, səmavi Günəşə tərəf tutaq – ki, biz Mələkutun sirlərini aça bilək və Bibliyanın məcazlarını və ruhun sirlərini dərk edək.

Qoy biz, həqiqətən, səmavi gerçəklikləri əks etdirən güzgülərə çevrilək və biz elə pak olaq ki, səmanın ulduzlarını əks etdirə bilək.

(Həzrət Əbdül-Bəha, Paris söhbətləri. Həzrət Əbdül-Bəhanın 1911-1912-ci illərdə Parisdəki çıxışlarından (Uilmett Nəşriyyatı, 2011, №54) **[43]**

... əlbəttə, bəhailər yazıların mənaları üzərində təfəkkür edə bilərlər və etməlidirlər, onların mənasını ən dərin səviyyədə anlamalıdırlar. Buna heç bir etiraz ola bilməz. Lakin bəzi şeylər öz təbiətləri etibarilə ən azı inkişafın indiki mərhələsində, bizim üçün sirdir.

(Şövqi Əfəndinin adından bir fərdi inanana yazılmış 14 yanvar 1942-ci il tarixli məktubdan) **[44]**

Təlimlərdə müəyyən edilmiş heç bir təfəkkür forması, daxili inkişaf üçün bu cür bir plan yoxdur. Dostlardan təkidlə istənilir – xeyr, onlara hökm edilir – ki, dua etsinlər, onlar, həmçinin, təfəkkür etməlidirlər, lakin təfəkkür etməyin tərzi tamamilə fərdin öz ixtiyarına buraxılır.

…

Təfəkkür vasitəsilə alınan ilhamın təbiəti belədir ki, onu kimsə ölçə və ya müəyyən edə bilməz. Allah, əgər etmək istəsə, bizə elə şeylər üçün ilham verə bilər ki, bizim o barədə əvvəllər heç bir biliyimiz olmamışdır.

(Şövqi Əfəndinin adından bir fərdi inananlara yazılmış 25 yanvar 1943-cü il tarixli məktubdan) **[45]**

Təfəkkür vasitəsilə daha dərin bilik və ilham qapıları açıla bilər. Təbii olaraq, əgər bir kəs bəhai kimi təfəkkür edirsə, o Mənbə ilə bağlanır; əgər Allaha inanan bir insan təfəkkür edirsə, o, Allahın qüdrət və mərhəmətinə köklənir; amma biz deyə bilmərik ki, Həzrət Bəhaullahı tanımayan yaxud Allaha inanmayan kəs hər hansı bir ilhamı sadəcə öz nəfsindən alır. Təfəkkür etmək çox vacibdir və Əmrin Vəlisi dostların təfəkkür etməyə öyrədilməmələrinə heç bir səbəb görmür, lakin onlar buna qatışan mövhumat və nadan ideyalardan da qorunmalıdırlar.

(Şövqi Əfəndinin adından bir fərdi inanana yazılmış 19 noyabr 1945-ci il tarixli məktubdan) **[46]**

O düşünür ki, bəhailər kiminsə tövsiyə etdiyi hər hansı təfəkkür etmək formalarından deyil, Həzrət Bəhaullahın verdiyi təfəkküretmə formalarından istifadə etsələr, daha hikmətli olardı; lakin inananlar bu təfərrüatlarda azad buraxılmalı və Allahla ünsiyyət üçün öz səviyyələrini tapmaqda şəxsi azadlıq hüdudlarına malik olmaqda onlara imkan verilməlidir.

(Şövqi Əfəndinin adından bir fərdi inanana yazılmış 27 yanvar 1952-ci il tarixli məktubdan) **[47]**

**Dua, təfəkkür və hərəkət**

Ona görə də çalışın ki, hərəkətləriniz günbəgün gözəl dualar olsun. Allaha üz tutun, həmişə doğru və nəcib olanı etməyə çalışın. Yoxsulu varlı edin, yıxılanı qaldırın, kədərliyə təskinlik verin, xəstəyə şəfa gətirin, qorxağı əmin edin, məzlumu xilas edin, ümidsizə ümid verin, binəsibə sığınacaq verin.

(Həzrət Əbdül-Bəha, Paris söhbətləri, №26) **[48]**

Ey Allahın kənizi! Allahın Sözünü avazla oxuyun, onların mənası üzərində düşünərək onları əmələ çevirin! Mən Allahdan diləyirəm ki, səni daim və əbədən Həyat Mələkutunda uca məqama yetişdirsin.

(Həzrət Əbdül-Bəha, Əbdül-Bəhanın Lövhləri, cild 1 (Çikaqo Bəhai Nəşriyyatı, 1909) səh.85) **[49]**

Dua və təfəkkür fərdin ruhani həyatının dərinləşdirilməsində çox vacib amillərdir, lakin bununla yanaşı hərəkət və nümunə də gəlməlidir, necə ki bunlar əvvəlkinin duyğularla qavranan nəticələrdir. Hər ikisi mühümdür.

(Şövqi Əfəndinin adından bir inanana yazılmış 15 may 1944-cü il tarixli məktubdan) **[50]**

Sərkər Ağa dedi ki, rəhbərlik biz çalışdıqdan sonra qapıların açılması idi. Biz dua edə, yalnız Allahın iradəsini diləyə bilərik və əgər biz planımızın işləmədiyini görsək, fərz edirik ki, vaxtı deyil, ən azı o anda.

(Şövqi Əfəndinin adından bir inanana yazılmış 29 oktyabr 1952-ci il tarixli məktubdan) **[51]**

Bir şəxs bəhai olanda əslində baş verən budur ki, ruhun toxumu insan qəlbində cücərməyə başlayır. Bu toxum Müqəddəs Ruhun yağmurları ilə suvarılmalıdır. Ruhun bu bəxşişləri dua, təfəkkür, Müqəddəs Bəyanların öyrənilməsi və Allahın Əmrinə xidmətlə alınır. Məsələnin mahiyyəti budur ki, Əmrdə xidmət toxum səpiləndə fiziki torpağı şumlayan cütçü kimidir. Torpağın şumlanması zəruridir ki, o münbitləşin və bununla toxumun daha güclü böyüməsinə səbəb olsun. Dəqiq eyni yolla da, ruhun inkişafı da ürəyin torpağının şumlanması ilə baş verir ki, o, Müqəddəs Ruhun sabit əksi olur. Bu yolla, insan ruhu sürətlə böyüyür və inkişaf edir.

(Şövqi Əfəndinin adından bir inanana yazılmış 6 oktyabr 1954-cü il tarixli məktubdan) **[52]**

Dostlar... dua və təfəkkür halətində hidayət üçün Allaha üz tutmalı, Əmrin təlimlərini öyrənməli, sonra isə qalxıb hərəkət etməlidirlər. Hərəkətsiz dua və təfəkkürün, öyrənmənin heç bir dəyəri yoxdur və hərəkət ruhu gücləndirən və zəkanı bəsləyən bu digər şeylərlə gücləndirilməlidir.

(Şövqi Əfəndinin adından Asiyada Əmrin Əllərinə yazılmış 30 may 1956-cı il tarixli məktubdan) **[53]**

Sevgili Əmrin Vəlisi təkrar-təkrar vurğulamışdır ki, Əmri səmərəli təbliğ etmək üçün fərd İlahi Sözü dərindən öyrənməli, onun həyatverici sularını canına çəkməli, onun parlaq təlimlərindən həzz almalıdır. Sonra o, Sözün vacibliyi üzərində təfəkkür etməli, onun ruhani dərinliyini taparaq hidayət və yardım üçün dua etməlidir. Amma ən vacibi duadan sonrakı hərəkətdir. İnsan dua və təfəkkür etdikdən sonra qalxmalı, tam olaraq Həzrət Bəhaullahın hidayətinə və təyidinə təvəkkül edərək Onun Dinini təbliğ etməlidir. Hərəkətdə mətinlik mühümdür, necə ki hikmət və cəsarət səmərəli təbliğ üçün zəruridir. Fərdlər hər şeyi bu böyük məqsəd üçün fəda etməlidirlər, sonra qələbələr qazanılacaqdır.

(Şövqi Əfəndinin adından Birləşmiş Ştatlardakı Əmrin Əllərinə yazılmış 30 may 1956-cı il tarixli məktubdan) **[54]**

Təbliğ İlahi Təyidin mənbəyidir. Hidayət üçün cidd-cəhdlə dua etmək kifayət deyil, amma bu dua ən yaxşı hərəkət modeli üzrə və sonra hərəkətin özü barədə təfəkkür etməklə müşayiət olunmalıdır. Hətta əgər hərəkət dərhal nəticələr verməsə belə, yaxud tamamilə düz olmasa, onun o qədər əhəmiyyəti yoxdur, çünki duaların cavabı ancaq hərəkətlə gələ bilər və əgər kiminsə hərəkəti səhvdirsə, Allah o üsulu istifadə edərək doğru yolu göstərə bilər. Ona görə də siz və ... Məhfilinin digər üzvləri qalxmalı və Əmri səylə təbliğ etməlisiniz. Onda görəcəksiniz ki, siz hidayət olunur və bu işdə təyid alırsınız.

(Şövqi Əfəndinin adından bir inanana yazılmış 22 avqust 1957-ci il tarixli məktubdan) **[55]**

**Namazlar**

Namaz barədə sənin qeydinə dair: Doğrudan da, bunu mütləq səmimiyyətlə oxuyan istənilən kəs bütün yaradılmış şeyləri cəzb edəcək və varlıq dünyasına yeni həyat əta edəcəkdir. Bu bəndə onun Rəbbinə yalvarır ki, bu dünyanın qəzavü-qədərlərindən, qayğılarından, məyusluqlarından, qaranlığından qurtaracaq və bütün şərtlərdə onları Ona yaxınlaşdıran şeylərlə bəzəyəcək şeylərdə Onun sevimlilərinə yardım etsin. O, həqiqətən, Hər Şeyə Malik və Ən Ucadır.[[2]](#footnote-3)

(Həzrət Bəhaullah, ərəb və fars dillərindən tərcümə olunmuş bir Lövhdən) **[56]**

Namazlar vacibdir, çünki onlar təvazökarlıq və təslimiyyətə, insanın üzünü Allaha tutmasına və Ona pərəstişini ifadə etməsinə kömək edir. Bu cür dua ilə insan Allahla ünsiyyət edir, Ona yaxınlaşmağa çalışır, ürəyinin həqiqi Məhbubu ilə danışır və ruhani məqamlara yetişir.

(Həzrət Əbdül-Bəha, fars dilindən tərcümə edilmiş bir Lövhdən) **[57]**

Bunu bil ki, namazın hər bir sözündə və hərəkətində işarələr, sirlər və bir hikmət vardır ki, insan onu dərk etməyə qadir deyil, hərflər və lövhələr sığdıra bilməz.

(Həzrət Əbdül-Bəha, ərəb dilindən tərcümə edilmiş bir Lövhdən) **[58]**

London Məhfilinin münacatların oxunması ilə bağlı sualı Əmrin Vəlisinə təqdim etmək xahişi ilə əlaqədar: O, ilk növbədə, diqqətinizi mənim belə bir fakta çəkməyimi istəyir ki, namazla münacat arasında təməl bir fərq vardır. Namaz Həzrət Bəhaullah tərəfindən xüsusi olaraq müəyyən edilməklə fərzdir və Əqdəsdə Onun verdiyi qəti göstərişlərə uyğun olmalı, təklikdə oxunmalıdır, amma münacat nə məcburidir, nə də onun necə oxunması ilə bağlı bir hökm var. Hərçənd dostlar münacatları oxuyanda öz meyillərinə uyğun hərəkət etməkdə azaddırlar, amma son dərəcə diqqət etməlidirlər ki, onların tərzi sərt xarakter almasın və beləliklə, bir təsisata çevrilməsin.

Bu dostların həmişə yadda saxlamalı olduqları bir məqamdır ki, onlar Təlimlərin göstərdiyi aydın yoldan sapmasınlar.

(Şövqi Əfəndinin adından bir inanana yazılmış 25 oktyabr 1934-cü il tarixli məktubdan) **[59]**

… namazlar öz təbiətləri etibarilə böyük təsirə malikdir və fərz olmayan dualara nisbətən onlara daha böyük güc əta edilmişdir və bununla da namazlar son dərəcə mühümdür.

(Şövqi Əfəndinin adından bir inanana yazılmış 4 yanvar 1936-cı il tarixli məktubdan) **[60]**

Dəstəmaz, ruku, qunut kimi bu namazları müşayiət edən göstərişlər dəqiqliklə Həzrət Bəhaullah tərəfindən əmr edilmişdir və məhz bu cəhətdən inananlar, xüsusilə, Əmrin qanun və əmrlərinin həqiqətini müdafiə etmək və bütövlüyünü qorumağın birinci dərəcəli məsuliyyəti çiyinlərinə qoyulmuş bəhai gənclər tərəfindən bütünlüklə və inamla yerinə yetirilməlidir.

Gündəlik namazların sayı üçdür. Ən kiçiyi bir ayədən ibarətdir və iyirmi dörd saatda bir dəfə, günorta vaxtı qılınmalıdır. “Rəbb şahiddir ki, Ondan başqa Allah yoxdur” sözləri ilə başlayan orta namaz gündə üç dəfə – səhər, günorta və axşam qılınmalıdır. Üç namazdan ən müfəssəli olan böyük namaz iyirmi dörd saatda yalnız bir dəfə qılınmalıdır və hər kəs meyli çəkdiyi vaxtda onu qıla bilər.

İnanan bu üç namazdan istənilən birini seçməkdə tamamilə azaddır, lakin onlardan hər hansı birini qılmaq fərzdir və onları müşayiət olunduqları hansısa xüsusi göstərişlərə uyğun qılmalıdır.

(Şövqi Əfəndinin adından Birləşmiş Ştatlar və Kanada Milli Ruhani Məhfillərinə yazılmış 10 yanvar 1936-cı il tarixli məktubdan) **[61]**

Siz namazların Məşriqül-Əzkarda qılınması ilə bağlı soruşmuşdunuz. O bunları yazmağımı buyurdu: “Məşriqül-Əzkarda namaz qılmaq qadağan deyil, amma dostların Məbəddə namaz qılmaları tələb olunmamışdır və olunmur. Cənazə namazı istisna olmaqla, camaat namazı qadağandır. Məşriqül-Əzkarda namaz qılınması üçün yerin təyin edilməsi və şərtlərin müəyyən olunması ikinci dərəcəli məsələdir ki, o şəhərin Ruhani Məhfilinə ünvanlanmalıdır.

(Şövqi Əfəndinin adından bir fərdi inanana yazılmış 30 yanvar 1937-ci il tarixli məktubdan) **[62]**

Əmrin Vəlisi bu faktı xüsusilə qiymətləndirir ki, siz gündəlik namazların qılınması ilə bağlı Həzrət Bəhaullahın hökmünü vəfadarlıqla yerinə yetirmişsiniz və bununla gənc bəhai yoldaşlarınız qarşısında yüksək bir nümunə göstərmisiniz. Bu namazlar xüsusi bir qüvvətə malikdir ki, onu ancaq müntəzəm şəkildə oxuyanlar lazımınca başa düşə bilərlər. Ona görə də dostlar həyatlarında hansı xüsusi vəziyyət və şərait olmasından asılı olmayaraq bu namazlardan gündəlik istifadə etməyə səy göstərməlidirlər.

(Şövqi Əfəndinin adından bir fərdi inanana yazılmış 23 fevral 1939-cu il tarixli məktubdan) **[63]**

Üç gündəlik namazla bağlı sizin sualınıza dair: ibadət edən bəhaidən onların hamısını hər gün qılmaq tələb olunmur, lakin o birini seçməli və onun oxunması ilə bağlı Həzrət Bəhaullah tərəfindən nazil edilmiş qunut, ruku və s. kimi hər hansı göstərişlərə ciddi surətdə uyğun qılmalıdır. Bu və ya digər səbəbdən, xüsusilə, xəstəliyə və ya bəzi cismani narahatlıqlara görə fiziki olaraq bu göstərişlərə əməl edə bilməyənlər, bu göstərişə uyğunlaşa bilməyənlər kiçik namazı tərcih etməlidirlər ki, o da son dərəcə sadədir.

(Şövqi Əfəndinin adından bir fərdi inanana yazılmış 7 dekabr 1939-cu il tarixli məktubdan) **[64]**

O sizə məsləhət görərdi ki, ancaq günorta qılınan kiçik namazı qılasınız. Onda heç bir ruku və s. hərəkət yoxdur və ancaq onu qılanda inananın Həzrət Bəhaullahın dəfn olunduğu Əkkaya üz tutmasını tələb edir. Bu, daxili gerçəkliyin fiziki bir rəmzidir, bitki həyat və inkişafını aldığı günəşə tərəf boylandığı kimi, biz də namaz qılanda ürəklərimizi Allahın Məzhərinə, Həzrət Bəhaullaha döndəririk; və üzümüzü bu kiçik namaz zamanı daxili bir hərəkətin rəmzi kimi, Onun nəşinin bu yer üzündə uyuduğu yerə çeviririk.

Həzrət Bəhaullah Öz dinində bütün ayin və formaları mütləq minimuma endirmişdir. Cəmi bir neçə forma – iki uzun namazla bağlı olanlar kimi – yalnız batini münasibətin simgəsidir. Onlarda bir hikmət, böyük bir bərəkət vardır, amma bu şeyləri başa düşmək və ya hiss etmək üçün özümüzü məcbur edə bilmərik, məhz ona görə də digər iki namazla bağlı olan hərəkət etməyi arzu etməyənlər üçün O bizə çox qısa və sadə namazı da vermişdir.

(Şövqi Əfəndinin adından bir fərdi inanana yazılmış 24 iyun 1949-cu il tarixli məktubdan) **[65]**

Böyük Namazın lazımi qaydada istifadə edilməsi barədə suallara dair: Əmrin bütün yazıları dostların təlim-tərbiyəsi və ruhlanması üçün oxuna bilər və oxunmalıdır. Buraya xüsusi dualar daxildir. Əgər bir inanan fiziki olaraq namazları müşayiət edən müvafiq qunut və ya ruku hərəkətlərini etməyə qadir deyilsə, amma o bunu namaz kimi qılmaq istəyir, onda o bunu edə bilər. Fiziki cəhətdən çatışmazlıq deyərkən, həkimin doğru olmasını təsdiq etdiyi real fiziki əlillik nəzərdə tutulur.

(Şövqi Əfəndinin adından Los Anceles (Kaliforniya) Yerli Ruhani Məhfilinə yazılmış 17 fevral 1955-ci il tarixli məktubdan) **[66]**

Ona görə də biz müəyyən etmişik ki, fərdlərin və beləcə də icmanın ruhani həyatını bilavasitə bəsləyən qanunların bəxş etdiyi bərəkətlər barədə agahlıqlarını dərinləşdirmək bütün inananlar üçün zəruri şərtdir. Bu qanunların əsasları bütün bəhailərə məlumdur, lakin onların əhəmiyyəti barədə daha böyük bəsirət əldə edilməsi onlara riayət olunmasının ilahi açılış olan bütün cəhətlərini yerinə yetirməyi ehtiva etməlidir. Bu qanunlar namaza, oruca, İsmi-Əzəmin gündə doxsan beş dəfə söylənməsinə aiddir.

Həzrət Bəhaullah təsdiq edir: “Yaxşı əməl sahibi olmayan və Allaha ibadət etməyən kəslər bar verməyən ağaca bənzəyirlər və onların əməli heç bir iz qoymur. Allaha ibadətin müqəddəs ləzzətini dadmış bir kəs belə əməli və Allahın zikrini yer üzünün bütün mövcudatına dəyişməz. Oruc və namaz insan həyatının iki qanadıdır. Xoş o kəsin halına ki, onların köməyilə aləmlərin Rəbbi olan Allahın məhəbbət səmasında pərvaz edə”.

(Ümumdünya Ədalət Evi, dünya bəhailərinə ünvanlanmış 28 dekabr 1999-cu il tarixli məktubdan) **[67]**

**İcmanın ruhani xarakteri**

Son dərəcə sevinc və yoldaşlıq içində bir yerə toplaşın və mərhəmətli Rəbb tərəfindən nazil edilmiş ayələri oxuyun. Bunu etməklə həqiqi bilik qapıları sizin batini varlığınıza açılacaq və siz onda hiss edəcəksiniz ki, ruhunuz möhkəmlənir və ürəyiniz isə parlaq sevinclə dolur.

(Həzrət Bəhaullah, ərəb dilindən tərcümə olunmuş bir Lövhdən) **[68]**

Sən ibadət yerləri və bunun arxasında duran səbəblər barədə soruşmuşdun. Belə binaların tikilməsinin hikməti budur – müəyyən saatda insanlar bilməlidirlər ki, indi görüşmək vaxtıdır və hər kəs bir yerə toplaşaraq, qəlbən bir-birinə köklənərək, dua etsinlər. Bu bir yerə toplaşmağın nəticəsi olaraq insanın ürəyində birlik və məhəbbət hissləri böyüyəcək və aşıb-daşacaq.

(Həzrət Əbdül-Bəha, Yazılarından Seçmələr, № 58) **[69]**

Həmd olsun Allaha, siz ikiniz sözlərinizin doğruluğunu əməllərinizlə nümayiş etdirmisiniz və Rəbb Allahın təyidlərini qazanmısınız. Hər gün sübh vaxtı siz bəhai uşaqlarını bir yerə yığır və onlara münacat və dualar öyrədirsiniz. Bu ən tərifəlayiq əməldir və uşaqların ürəklərinə sevinc gətirir, çünki onlar hər səhər üzlərini Mələkuta tərəf çevirməli və Rəbbi zikr etməli, Onun Adını tərif etməli və ən məlahətli səslə dua oxumalı və səsləndirməlidirlər.

Bu uşaqlar hətta cavan bitki kimidirlər və onlara dualar öyrətmək isə onların üzərinə yağış yağdırmaq kimidir ki, onlar zərif və təravətli olsunlar, Allahın məhəbbətinin xəfif nəsimləri onların üzərinə əssin, onları sevinclə titrətsin.

Səadət və səma nemətləri sizi gözləyir.

(Həzrət Əbdül-Bəha, Yazılarından Seçmələr, № 115) **[70]**

Doğrudan da, cəmiyyətdə indi tüğyan edən şərin əsas səbəbi ruhaniyyətin çatışmazlığıdır. Dövrün maddi sivilizasiyası bəşəriyyətin enerji və marağını elə udub ki, insanlar, ümumiyyətlə, daha özlərini gündəlik maddi mövcudluqlarının güc və şərtlərinin üzərinə qaldırmaq zərurətini hiss etmirlər. Bizim ruhani adlandırmalı olduğumuz şeylərə kifayət qədər tələbat yoxdur ki, onları fiziki mövcudluğumuzun ehtiyac və tələblərindən ayıraq. Ona görə də bəşəriyyəti saran ümumi böhran səbəblərinə görə ruhani böhrandır. Bütöv götürdükdə, zəmanənin ruhu dinsizlikdir. İnsanın həyata baxışı çox xam və maddidir ki, özünü ruhun daha yüksək aləmlərinə qaldırmağa onu qabil etsin.

Cəmiyyət, əfsus, məhz belə acınacaqlı bir vəziyyətə düşmüşdür ki, din onu yaxşılaşdırmağa və dəyişdirməyə çalışır. Dini inamın özəyi insanı Allahla bağlayan o mistik hissdir. Ruhani ünsiyyət haləti təfəkkür və dua vasitəsilə yaradıla və saxlanıla bilər. Həzrət Bəhaullahın ibadətin vacibliyini belə vurğulamasının səbəbi də məhz budur. İnananın təlimləri sadəcə qəbul etməsi və yerinə yetirməsi kifayət deyildir. Bundan əlavə, o, əsasən dua ilə əldə edə biləcəyi ruhaniyyət hissini də bəsləməlidir. Digər ilahi dinlər kimi, bəhai dini də beləcə, xarakterinə görə, fundamental olaraq mistikdir. Onun əsas hədəfi ruhani fəzilətlər və güclər əldə edilməsi ilə fərdin və cəmiyyətin inkişafıdır. Hər şeydən əvvəl məhz insanın ruhu qidalandırılmalıdır. Bu ruhani bəsləyici qidanı isə ən yaxşı şəkildə dua təmin edə bilər. Həzrət Bəhaullahın baxışı ilə, qanunlar və təsisatlar yalnız bizim batini ruhani həyatımız kamilləşəndə və dəyişəndə gerçəkdən səmərəli ola bilər. Əks təqdirdə din sadəcə bir təşkilata qədər tənəzzül edəcək və ölü bir şeyə çevriləcək.

Ona görə də inananlar, xüsusilə də gənc inananlar, dua etməyin zərurətini anlamalıdırlar. Zira dua onların daxili ruhani inkişafları üçün mütləq mənada əvəzedilməzdir və artıq qeyd edilmişdir, Allahın Dininin məhz təməli və məqsədidir.

(Şövqi Əfəndinin adından bir fərdi inanana yazılmış 8 dekabr 1935-ci il tarixli məktubdan) **[71]**

… icmanın, xüsusilə də yerli səviyyədə çiçəklənməsi davranış tərzlərində əhəmiyyətli yaxşılaşma tələb edir… Bu Allaha kollektiv ibadət praktikasını ehtiva edir. O səbəbdən, icmanın ruhani həyatı üçün bu mühümdür ki, dostlar mövcud yerli Bəhai mərkəzlərində və ya başqa yerlərdə, o cümlədən, inananların evlərində müntəzəm dua görüşləri keçirsinlər.

(Ümumdünya Ədalət Evi, Rizvan 1996, dünya bəhailərinə) **[72]**

Fərdi ibadətlə başladılan ruhani inkişaf hər bir yerdə dostlar arasındakı mehriban ünsiyyətlə, icma kimi ibadətlə, Əmrə və insanlara xidmətlə daha da gücləndirilir. İman həyatının bu ümumi cəhətləri Kitabi-Əqdəsdə təsbit olunan Məşriqül-Əzkar barədə qanuna aiddir… hamıya açıq olan müntəzəm ibadət görüşlərinin keçirilməsi və bəhai icmasının humanitar layihələrə cəlb olunması Bəhai həyatının bu elementinin bir ifadəsi və Allahın Qanununun tətbiqində daha bir addımdır.

(Ümumdünya Ədalət Evi, dünya bəhailərinə ünvanlanmış 28 dekabr 1999-cu il tarixli məktubdan) **[73]**

Bütün bəşər ailəsinin müxtəlifliyini əhatə edən minlərlə insan ciddi, eyni zamanda da ruhlandırıcı bir mühitdə Yaradıcı Sözü sistematik öyrənmə prosesinə cəlb olunmuşdur. Aldıqları anlayışları hərəkət, düşünmə-təhlil və məşvərət prosesi vasitəsilə həyata keçirməyə çalışdıqca, onlar özlərinin Əmrə xidmət qabiliyyətlərinin yeni səviyyələrə qalxdığının şahidi olurlar. Hər bir insan qəlbinin öz Yaradanı ilə ünsiyyət üçün atəşli arzusuna cavab kimi dua oxumaqla başqaları ilə birləşərək, ruhani həssaslığı oyandıraraq və özünün ruhani xarakteri ilə fərqlənən bir həyat modeli formalaşdırmaqla, müxtəlif şəraitlərdə kollektiv ibadət fəaliyyətləri həyata keçirirlər.

(Ümumdünya Ədalət Evi, Rizvan 2008, dünya bəhailərinə) **[74]**

Biz bəhailəri çağırmışıq ki, özlərinin icma quruculuğu səylərində cəmiyyətin necə ola biləcəyi barədə yeni bir modelin yaradılmasını görsünlər. Bütövlüyü ilə götürüldükdə, o model xidmət üçün – gənc nəsillərin təlim-tərbiyəsi, gənclərin gücləndirilməsi, uşaqların ruhani tərbiyəsi, xidmət meydanında başqalarını müşayiət edərkən Allah Kəlamının təsirindən istifadə etmək qabiliyyətinin yüksəldilməsi və bu dövr üçün ilahi təlimlərin işığında insanların sosial və iqtisadi tərəqqisi üçün qabiliyyət yetişdirir. O modelin mühüm hissələrindən biri dua məclisidir – bu mömin bir həyatın icma cəhəti və Məşriqül-Əzkar məfhumunun bir boyutudur – ki, sizin icmanız üçün nəinki Qüdrət Sahibinə ibadət etmək və öz həyatınızda Onun xeyir-bərəkətlərini axtarmaq üçün, həm də duanın ruhani enerjisinin sizin həmvətənlərinizə çatdırmaq, ibadətin paklığını onlar üçün bərpa etmək, Allahın təyidləri barədə onların ürəklərində iman yandırmaq, onlarda, özünüzdən az olmamaqla, öz ölkələrinə və insanlığa xidmət coşqusunu möhkəmlətmək və ədalət yolunda konstruktiv toparlanma göstərmək üçün gözəl bir imkan təqdim edir.

Sevgili dostlar: sizin bütün mübarək ölkəniz boyunca, hər bir qonşuluqda, şəhərdə, kənddə və qəsəbədə, duaya həsr olunmuş yığıncaqlar və sizin həmvətənlərinizin getdikcə daha da çox Bəhai dualarına çıxış əldə etməkləri sizin icmanızı qabil edir ki, bütün dünya üzrə iman yoldaşlarınızın səylərinə bir pay verməklə birlik çırağını insanlığın toplantısında parlatsın. Odur ki, gələcək Məşriqül-Əzkarların toxumlarını hamının faydası üçün əkin və nifrət və insafsızlıq qaranlığına qarşı işıq məşəlləri yandırın.

(Ümumdünya Ədalət Evi, İran Bəhailərinə ünvanlanmış 18 dekabr 2014-cü il tarixli məktubdan) **[75]**

Özünün bütün boyutlarında Planın sistematik olaraq izlənməsi yalnız xidmət öhdəliyi ilə deyil, həm də ibadətə cəzb olunmaqla fərqlənən kollektiv səy modelinin yaranmasına səbəb olur. Növbəti beş ilin tələb etdiyi fəaliyyətlərin intensivləşməsi bütün dünyada klasterlərdə yan-yana xidmət edənlər üçün müştərək olan ruhani həyatlarını daha da zənginləşdirəcəkdir. Bu zənginləşmə prosesi artıq xeyli irəliləmişdir: məsələn, görün ki, ibadət üçün keçirilən yığıncaqlar icma həyatının özəyinə necə daxil olmuşdur. Dua görüşləri o yerlərdir ki, istənilən kəs gələ bilər, səmavi rayihələri duya bilər, duanın şirinliyini dada bilər, Yaradıcı Söz üzərində düşünə bilər, ruh qanadları üzərində uça bilər və yeganə Məhbubla ünsiyyət qura bilər. Bu zaman, xüsusilə belə vaxtlarda təbii olaraq baş verən və vasitəsilə “insan ürəyinin şəhəri”nin açıla bildiyi ruhani cəhətdən ülvi söhbətlərdə yoldaşlıq və müştərək iş hissləri yaranır. İstənilən mənşədən olan yetişkin və uşaqların xoşluqla dəvət edildikləri ibadət yığıncaqlarının çağırılması ilə hər bir nahiyədə Məşriqül-Əzkar ruhu oyanır. İcmanın ruhani xarakterinin yüksəlməsi, habelə, On Doqquz Gün Ziyafətinə təsir edir və dostların bir araya gəldikləri digər vaxtlarda da hiss edilə bilər.

(Ümumdünya Ədalət Evi, Müşavirlərin Qitə Heyətlərinin Konfransına ünvanlanmış 29 dekabr 2015-ci il tarixli məktubdan) **[76]**

**Digər mühakimələr**

*Dua və şəfa*

Sən Allaha dua edəndə və “Sənin Adın mənim şəfamdır” deyə oxuyanda, bax, sənin ürəyin necə sevinir, qəlbin Allaha məhəbbət ruhundan necə həzz alır, ağlın Allahın mələkutuna necə cəzb olunur! Bu cazibələrlə insanın qabiliyyəti və gücü artır. Qabın ölçüsü böyük olduqda, onun tutduğu su da çox olur, susuzluq artdıqda isə buludların feyzi də insanın zövqünə daha xoş gəlir. Yalvarışın sirri və ehtiyaclarımızın dilə gətirilməsinin hikməti budur.

(Həzrət Əbdül-Bəhadan iqtibas edilmişdir, C. Esslemont, “Bəhaullah və Yeni Era”, səh. 93) **[77]**

Ey Allahın kənizi! Dualar Allahın cahanşümul Məzhərləri vasitəsilə müstəcəb olur. Bununla belə, əgər arzu edilən şey maddi şeylərdirsə və hətta qafillərin belə, əgər onlar mütiliklə Allaha dua edib kömək üçün yalvarırlarsa, dualarının təsiri vardır.

…

Ey Allahın kənizi! Şəfa istəmək üçün izhar edilmiş dualar həm cismani, həm də ruhani xəstəliklər üçündür. Ona görə də həm bədəni, həm də ruhu sağaltmaq üçün onları oxu. Əgər sağalma xəstə üçün xeyirdirsə, o mütləq sağalacaq; lakin bəzi xəstə insanlar üçün bir xəstəlikdən şəfa tapma başqa xəstəliklərə səbəb olardı və ona görə də, ali hikmət duanın müsbət cavab almasına izin vermir.

Ey Allahın kənizi! Müqəddəs Ruhun gücü həm cismani, həm də ruhani xəstəlikləri sağaldır.

(Həzrət Əbdül-Bəha, Yazılarından Seçmələr, №139) **[78]**

Ruh təsirə malikdir; duanın ruhani nəticəsi vardır. Ona görə də biz dua edirik, “Ya Rəbb! Bu xəstəyə şəfa ver!” Ola bilsin ki, Allah cavab versin. Bəs kimin dua etməsinin fərqi varmı? Əgər dua acildirsə, Allah hər bir bəndənin duasına cavab verəcəkdir. Onun mərhəməti geniş və hüdudsuzdur. O, bütün bəndələrinin dualarına cavab verir. O, bu bitkinin duasına cavab verir. Bitki öz-özlüyündə dua edir: “Ya Rəbb! Mənə yağış göndər!” Allah bu duaya cavab verir və bitki boy atır. Allah hamıya cavab verər.

(Həzrət Əbdül-Bəha, Ümumdünya Sülhünün Elanı, Həzrət Əbdül-Bəhanın 1912-ci ildə Birləşmiş Ştatlar və Kanadaya səfərləri zamanı çıxışları (Uilmett Bəhai Nəşriyyatı, 2007), səh. 345) **[79]**

Son nəticədə Allahın bizimlə bağlı iradəsi həyata keçəcək, amma biz də əminik ki, xəstələr üçün dua təsirlidir və çox vaxt cavab verilir. Bu vaxt ala bilər, amma bizim inamımız olmalıdır.

(Şövqi Əfəndinin adından bir fərdi inanan yazılmış 8 noyabr 1931-ci il tarixli məktubdan) **[80]**

Əmrin Vəlisi sizin tam sağalmağınızı və Əmr üçün vacib işinizdə yenidən fəal olmağınızı eşitməkdən xoşhaldır. Lakin siz səhhətinizə etinasız qalmamalı və onu sizi xidmətə qabil edən vasitə hesab etməlisiniz. Bədən insan şəxsiyyətini və ruhunu daşıyan bir atdır, odur ki, işini görə bilməsi üçün onun qayğısına yaxşı qalmaq lazımdır. Şübhəsiz ki, əsəblərinizi qorumalı, özünüzü yalnız dua və təfəkkür üçün deyil, həm də gerçək istirahət və dincəlmək üçün fasilə götürməyə məcbur etməlisiniz. Biz ruhani olmaq üçün saatlarla dua oxuyub təfəkkür etməli deyilik.

(Şövqi Əfəndinin adından bir fərdi inanana yazılmış 23 noyabr 1947-ci il tarixli məktubdan) **[81]**

Əmrin Vəlisi bunu öyrənməkdən şaddır ki, dostların duaları cənab ... sağalması üçün belə müsbət təsir göstərmişdir. Dua bir nərdivandır ki, ruh onunla Səmaya yüksəlir. Bu, ruhani aləmlərlə bir bağdır və əsl bağlılıqla istifadə edilərsə, ruhani qüvvələri bu dünyada inananların kömək və yardımına gətirir

(Şövqi Əfəndinin adından fərdi inananlara yazılmış 28 mart 1953-cü il tarixli məktubdan) **[82]**

*Əzbərləməyin vacibliyi*

Biz Gizli Kəlamları əzbərləməli, Bənzərsiz Rəbbin nəsihətlərinə əməl etməli, tək Haqqın astanasında bəndəliyə layiq olan tərzdə davranmalıyıq.

(Həzrət Əbdül-Bəha, fars dilindən tərcümə olunmuş bir Lövhdən) **[83]**

Sizin ürəyiniz büsbütün tək Haqqa cəzb olunduqda ilahi bilik əldə edəcəksiniz, dəlil və sübutlara diqqətli olacaqsınız, səmavi Yazılarda yazıldığı kimi, Mərhəmət Sahibinin Camalının Məzhəri ilə bağlı müjdələri əzbərləyəcəksiniz. Sonra siz Onun təyidlərinin necə ecazkar və Onun yardımının necə gözəl olduğunu görəcəksiniz.

(Həzrət Əbdül-Bəha, fars dilindən tərcümə olunmuş bir Lövhdən) **[84]**

Əmrin Vəlisi sizin bəzi Bəhai kitablarını artıq oxumağa başlamağınızı görəndə, doğrudan da, məmnun oldu və xüsusi olaraq sizə məsləhət görərdi ki, Həzrət Bəhaullahın Yazılarından müəyyən parçaları, konkret olaraq, Onun bəzi dualarını əzbərləyəsiniz. Bu təmrin gələcəkdə sizin Əmri öyrənməyinizdə, şübhəsiz ki, böyük kömək edəcək və həmçinin, hazırda sizin özünüzün ruhani həyatınızı əhəmiyyətli dərəcədə dərinləşdirə və zənginləşdirə bilərdi.

(Şövqi Əfəndinin adından bir fərdi inanana yazılmış 10 aprel 1939-cu il tarixli məktubdan) **[85]**

*Bizim duamızın obyekti*

Dua edərkən, yaxşı olardı ki, düşüncələr Məzhərə yönəldilsin, çünki o biri dünyada da O, Qüdrət Sahibi ilə əlaqə vasitəmiz olmaqda davam edir. Lakin biz birbaşa Allaha da dua edə bilərik.

(Şövqi Əfəndinin adından Hindistan və Birma Milli Ruhani Məhfilinə yazılmış 27 aprel 1937-ci il tarixli məktubdan) **[86]**

Siz soruşmuşdunuz ki, bizim dualarımız Həzrət Bəhaullahdan o yana gedirmi: bu ondan asılıdır ki, biz birbaşa Ona dua edirik yoxsa Onun vasitəsilə Allaha. Biz hər ikisini edə bilərik və birbaşa Allaha da dua edə bilərik, amma əgər dualarımız Allaha Onun Məzhəri Həzrət Bəhaullah vasitəsilə ünvanlanarsa, şübhəsiz ki, daha təsirli olardı.

Lakin biz dualarımızı təkrar edərkən, heç bir halda “Allah” sözü istifadə edilən yerdə Həzrət Bəhaullahın adını qoya bilmərik. Bu küfrə bərabər olardı.

(Şövqi Əfəndinin adından bir fərdi inanana yazılmış 19 oktyabr 1937-ci il tarixli məktubdan) **[87]**

Sizin sualınıza dair: dua etmək barədə biz sərt olmamalıyıq; bunu idarə edən heç bir qaydalar dəsti yoxdur; əsas məsələ odur ki, biz Allah, Məzhər, Sərkər Ağa, Əmrin Vəlisi barədə düz konsepsiyalarla başlamalıyıq – biz dua edəndə fikrimizdə onların hər hansı birinə üz tuta bilərik. Məsələn, siz Həzrət Bəhaullahdan nəsə istəyə bilərsiniz, yaxud fikrinizdə Onu tutaraq bunu Allahdan istəyə bilərsiniz. Eyni şey Sərkər Ağa və Əmrin Vəlisi ilə də keçərlidir. Siz fikirlərinizdə onların hər hansı birinə üz tuta və şəfaət istəyə bilərsiniz yaxud birbaşa Allaha dua edə bilərsiniz. O vaxtadək ki, siz onların məqamlarını qarışdırmır və onları bərabər tutmursunuz, fikirlərinizi necə istiqamətləndirməyiniz o qədər əhəmiyyət kəsb etmir.

(Şövqi Əfəndinin adından bir fərdi inanana yazılmış 24 iyul 1946-cı il tarixli məktubdan) **[88]**

Əgər görürsünüzsə ki, dua edərkən kimisə göz önündə tutmalısınız, onda Sərkər Ağa haqqında düşünün. Onun vasitəsilə siz Həzrət Bəhaullaha xitab edə bilərsiniz. Tədricən Məzhərin keyfiyyətləri barəsində düşünün və bu yolla mental forma yox olacaq, çünki son nəticədə cisim bir şey deyil, Onun Ruhu oradadır və bu əsasdır, əbədi ünsürdür.

(Şövqi Əfəndinin adından bir fərdi inanana yazılmış 31 yanvar 1949-cu il tarixli məktubdan) **[89]**

… Allahın Ruhu Məzhərlərin Ruhları vasitəsilə bizə yetişir. Biz onların Ruhları ilə ünsiyyət etməyi öyrənməliyik və şəhidlər də məhz bunu etmişlər və məhz bu onları elə bir vəcdə gətirmişdir ki, həyat [onlar üçün] heç nə olmuşdur. Bu əsl mistikadır, sirdir və həyatın batini mənasıdır ki, insanlıq indi ondan o qədər uzaqlaşmışdır.

(Şövqi Əfəndinin adından Mançester yerli Ruhani Məhfilinə yazılmış 28 iyul 1950-ci il tarixli məktubdan) **[90]**

Sizin sualınıza dair: Əlbəttə, Həzrət Bəhaullah Allah deyil, Yaradıcı deyil; amma Onun vasitəsilə biz Allahı tanıya bilərik, çünki bu İlahi Vasitəçilik məqamına görə, bir mənada Allah adlandırdığımız o Sonsuz Mahiyyət barədə bilə bilcəyimiz ancaq Odur (və ya digər Peyğəmbərlərdir). Ona görə də, biz duada və fikirdə Ona xitab edirik yaxud Onun vasitəsilə Onun arxasında və fövqündəki Sonsuz Mahiyyətə xitab edirik.

(Şövqi Əfəndinin adından fərdi inananlara yazılmış 4 iyun 1951-ci il tarixli məktubdan) **[91]**

Biz Əmrin Vəlisinə Allaha dua etdiyimiz kimi dua etməməliyik; biz dua edəndə kimə üz tuturuqsa tutaq, o şəxsin məqamı barədə düzgün anlayışa malik olmalıyıq: Həzrət Bəhaullah Allahın Ali Məzhəridir, Sərkər Ağa Kamil İnsan, Əhdin Mərkəzidir, Əmrin Vəlisi isə Sərkər Ağanın Vəsiyyətnaməsində təsvir edildiyi kimidir. Dostlar ancaq Yazıları oxumalıdırlar; bütün cavablar oradadır; bu dində bizim din xadimimiz yoxdur ki, bizim üçün şərh etsin ya cavab versin.

(Şövqi Əfəndinin adından bir fərdi inanana yazılmış 23 aprel 1957-ci il tarixli məktubdan) **[92]**

**Əlavə parçalar**

Elə isə, ey mənim Allahım, onu o kəslərin arasında say ki, heç nəyin Sənin gözəlliyinə baxmağa və ya Sənin əbədi əsərinin ecazkar dəlilləri üzərində təfəkkür etməyə mane olmasına izin vermədilər ki, o Səndən başqa kimsə ilə yoldaşlıq etməsin, Səndən özgə kimsəyə üz tutmasın, yer səltənətində və göydə Sənin yaratdıqlarından hər şeydə Sənin ecazkar Camalından, Sənin üzünün şəfəqlərinin təzahürlərindən başqa heç nə tapmasın və Sənin hər şeyə hakim təqdirinin dalğalanan dəryasında və Sənin müqəddəs birliyinin təlatümlü dənizində elə qərq olsun ki, Sənin fövqəl təkliyinin zikrindən başqa hər bir zikri unutsun və qəlbindən bütün şər təlqinlərin izlərini qovsun, Sən ey əlində bütün adların və sifətlərin səltənətləri olan Kəs!

(Həzrət Bəhaullahın dua və meditasiyaları, 184) **[93]**

Uşaqlarınızı öyrədin ki, hər səhər və axşam ilahi ayələri oxuya bilsinlər. Allah hər bir ataya həm qız, həm də oğlan olsun, uşaqlarına elmlər, mənəviyyat və əxlaq, peşə və sənətlər üzrə təlim-tərbiyə verməyi hökm etmişdir.

(Həzrət Bəhaullah, ərəb dilindən tərcümə edilmiş bir Lövhdən) **[94]**

Allaha elə bir tərzdə ibadət et ki, əgər sənin ibadətin səni atəşə aparırsa, sənin şövqündə heç bir dəyişiklik olmasın, eynilə də, əgər sənin mükafatın cənnət belə olsa. Tək Haqqa layiq olan ibadət ancaq və ancaq belə olmalıdır. Əgər sən Ona qorxudan ibadət etsən, bu Onun hüzurunun müqəddəs Dərgahına yaraşmaz və Onun Varlığının Təkliyinə sənin tərəfindən həsr olunan bir hərəkət hesab olunmazdı. Yaxud əgər sənin gözün cənnətdə olsa və belə bir ümid bəsləyərək Ona ibadət edərsənsə, sən Allahın yaratdığını Ona şərik qoşmuş olarsan, baxmayaraq ki, insanlar cənnət arzu edirlər.

(Həzrət Bab, Yazılarından Seçmələr, səh.77-78) **[95]**

Bu yaraşar ki, hər bir duadan sonra bəndə valideynlərinə rəhmət və əfv bəxş etməsi üçün Allaha yalvarsın. Bu zaman Allahın çağırışı yüksələcək: “Sən valideynlərin üçün nə diləmişdinsə, onun minlərlə dəfə çoxu sənin mükafatın olar!” Allahla ünsiyyət edərkən valideynlərini xatırlayan kəs mübarəkdir. Həqiqətən, Ondan başqa Allah yoxdur, Qüdrətli və Məhbub.

(Həzrət Bab, Yazılarından Seçmələr, səh. 94) **[96]**

Ya Rəbb! Bu Ən Əzəmətli Zühurda Sən uşaqların öz valideynləri üçün şəfaətini qəbul edirsən. Bu zühurun xüsusi və sonsuz bəxşişlərindən biri budur. Ona görə də, ey mehriban Rəbbim, bu bəndənin Sənin təklik astananda xahişini qəbul eylə və onun atasını Sənin fəzl dəryanda qərq eylə, çünki bu oğul Sənə xidmət üçün ayağa qalxıb və Sənin məhəbbətin yolunda daim səy göstərməkdədir. Həqiqətən, Sən Verici, Bağışlayan və Mehribansan.

(Həzrət Əbdül-Bəha, Bəhai duaları, səh. 63) **[97]**

Sən maddi vasitələr və dua haqqında sual etmisən. Dua ruh kimidir, maddi vasitələr isə insanın əlinə bənzəyir. Ruh əlin vasitəsilə işləyir. Hərçənd Ruzi Verən tək Haqq Allahdır, amma məhz yerdir ki, bütün qidalarla təchiz edir. “Sizin ruziniz göydədir”[[3]](#footnote-4), amma vasitə nə olursa olsun, o ruzi, yazılanda əlçatan olur. İnsan maddi vasitələrdən istifadədən imtina edəndə o, su və başqa içkilərdən başqa şeylərlə öz susuzluğunu söndürmək istəyir. Qüdrətli Rəbb suyu verəndir, onu yaradandır və hökm etmişdir ki, o, insanların susuzluğunu söndürsün, lakin onun istifadəsi Onun İradəsindən asılıdır. Əgər suyun istifadəsi Onun İradəsi ilə uyğun olmazsa, insan elə bir susuzluğa düçar olur ki, onu dəryalar da söndürə bilməz.

(Həzrət Əbdül-Bəha, fars dilindən tərcümə edilmiş bir Lövhdən) **[98]**

Fərd üçün intuisiyanın rəhbərlik mənbəyi kimi dəyəri barədə sualınıza dair: bizim intuitiv gücümüzə açıqca inam hikmətli deyil, amma gündəlik dua və dayanıqlı səylə insan həmişə və tamlıqla olmasa da, Allahın iradəsini intuitiv olaraq aça bilər. Lakin insan heç bir halda mütləq şəkildə əmin ola bilməz ki, intuisiyasını işlədərək Allahın iradəsini bilir. Çox vaxt belə olur ki, intuisiya həqiqəti tamamilə yanlış təqdim edir və beləliklə, rəhbərlik əvəzinə səhv mənbəyinə çevrilir.

(Şövqi Əfəndinin adından bir fərdi inanana yazılmış 29 oktyabr 1938-ci il tarixli məktubdan) **[99]**

… Əmrin Vəlisi hesab edir, uşaqların istifadəsi üçün sadəcə nəsə fikirləşib tapmaq yerinə, Müqəddəs Sözlərdən çıxarışlar seçmək yaxşı olardı və Məhfiliniz bu işi ya Bəhai uşaqlarının analarına, ya da hansısa bir Komitəyə həvalə edərdi. Əlbəttə, dua tam sövq-təbii ola bilər, lakin ibadət təbiətində olan Bəhai yazılarındakı cümlələri və fikirləri başa düşmək asandır və nazil olmuş Sözün özünə bir qüvvə əta edilmişdir.

(Şövqi Əfəndinin adından Britaniya Adalarının Milli Ruhani Məhfilinə yazılmış 8 avqust 1942-ci il tarixli məktubdan) **[100]**

Dünyanın hər yerində, Əmrin xaricində insanların həyatına daxil olub onları motivasiya etmək üçün həqiqi ruhani agahlığa ehtiyac çox böyükdür. Nə qədər inzibati prosedurlar olursa olsun, yaxud qanunlara riayət necə olursa olsun, bunların heç biri bu ruhaxas, insanın mahiyyəti olan bu ruhaniyyəti əvəz edə bilməz.

(Şövqi Əfəndinin adından bir fərdi inanana yazılmış 25 aprel 1945-ci il tarixli məktubdan) **[101]**

…Əmr bütün irqlərdən və dinlərdən insanları qəbul etdikcə, biz ehtiyatlı olmalıyıq ki, əvvəlki inanclarımızın adətlərini ona qarışdırmayaq. Həzrət Bəhaullah bizə namazlar, yatmazdan əvvəl, səyahət və s. üçün dualar vermişdir. Bizə artıq çox sayda və o qədər hallar üçün dualar vermişkən, Onun müəyyən etmədiyi yeni dualar dəsti daxil etməməliyik.

(Şövqi Əfəndinin adından bir fərdi inanana yazılmış 27 sentyabr 1947-ci il tarixli məktubdan) **[102]**

O təklif edir ki, orada sizin adəti təbliğ işinizə əlavə olaraq, yalnız ümumilikdə müvəffəqiyyət üçün deyil, həm də Allahın hazır ruhları sizə göndərməsi üçün atəşli dua oxumağı xüsusi məqam kimi vurğulayasınız. Bu cür ruhlar hər bir şəhərdə vardır, lakin onları tapmaq və düzgün əlaqə yaratmaq asan deyil.

(Şövqi Əfəndinin adından Çilidə, Punta Arenas Yerli Ruhani Məhfilinə yazılmış 18 mart 1950-ci il tarixli məktubdan) **[103]**

Dua və bəzi problemlərin dua vasitəsilə həll olunmaması fakti ilə bağlı sualınıza dair: biz həmişə başa düşməliyik ki, həyat bizi çox vəziyyətlərlə qarşılaşdırır, onların bəziləri bizim xasiyyətimizi tərbiyə etmək üçün Allahın göndərdiyi imtahanlardır, bəziləri qəzadır, çünki biz təbiət dünyasında yaşayırıq və ölüm, xəstəlik kimi hadisələrə məruz qalırıq, bəzilərini isə biz nadanlıq, xudbinlik və ya digər insanaxas zəifliklərlə başımıza gətiririk.

Belə demək düzgün deyil ki, sevdiyimiz biri vəfat edir, yaxud xəstəlikdən sağalmır və ya bir problem həll olmur, çünki Allah bizim duamıza cavab vermədi yaxud biz Ona elə bir tərzdə dua etmədik ki, müsbət cavab alaq. Bəlkə bizim dua edib dilədiyimiz şey Allahın İradəsinə uyğun deyil, yaxud bu bir hadisənin nəticəsi idi ki, ölüm, xəstəlik və iflas kimi dəyişməsi mümkün olmayan nəticələrə gətirdi.

Sizin dediyiniz kimi, bəzən bəhailər inanırlar ki, onlar Allahın İradəsini yerinə yetirirlər, amma görürük ki, nəticələr pisdir; ona görə də biz fərz edirik ki, onlar özlərini aldadaraq inanıblar ki, onların qərarları və hərəkət istiqamətləri Allahın İradəsinə uyğun imiş. Bütün bunlar o qənaətə gətirir ki, biz Allaha dua etməliyik, amma həmişə də qəbul etməyə hazır olmalıyıq ki, biz Onun İradəsini öz iradəmizdən üstün tutacağıq. Biz, həmçinin, Onun Təlimlərinin qanunlarına uyğun yaşamalıyıq, çünki biz bunu nə qədər çox etsək, o qədər də nümunəvi inanan olacaq, Onun rəhbərliyini daha yüksək dərəcədə almağımıza o qədər əmin olacağıq.

(Şövqi Əfəndinin adından bir fərdi inanana yazılmış 18 mart 1951-ci il tarixli məktubdan) **[104]**

Əmrin Vəlisi sizin ruhlarınızın canlanması, ilahi sirlərin açılması və Müqəddəs Ruhun bərəkətləri üçün dua edəcək. Məhz Müqəddəs Ruhdur ki, yeni həyat verir, bunu isə Həzrət Bəhaullahın Yazılarında bolluqla tapmaq olar. Onun sözləri və Təlimləri Həyat Suyu və ruhani inkişaf üçün qidadır. Ona görə də siz Sözü diqqətlə öyrənməli, onun vacibliyi üzərində təfəkkür etməli, onun ruhuna toxunduqdan sonra ağıl və ürəyinizi onun fəzası ilə bağlamalısınız, sonra yol daha da aydın olacaq və qapılar açılacaq.

(Şövqi Əfəndinin adından Ohayo, Kolumbiyada Bəhai Araşdırma Qrupuna yazılmış 11 iyun 1956-cı il tarixli məktubdan) **[105]**

1. Quran, 22:5 [↑](#footnote-ref-2)
2. Bu Lövh Həzrət Bəhaullahın katibi, ləqəbi Xadimullah (Allahın xidmətçisi) olan Mirzə Ağacanın sözləri kimi nazil olmuşdur. Hörmət əlaməti olaraq, Həzrət Bəhaullaha birbaşa müraciət etmək yerinə, Mirzə Ağacana yazardılar. Cavab Həzrət Bəhaullahın sözlərini yazaraq Ağacanın yazdığı məktub formasında olardı, amma əslində bütünlüklə Həzrət Bəhaullah tərəfindən imla edilərdi. Bu cür Lövhlərin bütün hissələri, hətta göründüyü qədərilə Mirzə Ağacanın özünün sözləridir, Həzrət Bəhaullahın nazil etdiyi Müqəddəs Yazılardır. [↑](#footnote-ref-3)
3. Quran, 51:22 [↑](#footnote-ref-4)